Loyal to Familia
Loyal to Familia (LTF) var en organiseret gadebande baseret i København. LTF blev i september 2018 foreløbigt forbudt af Københavns Politi. Dette skete som led i den daværende Justitsministers beslutning om at føre en sag ved domstolene om opløsning af gruppen. Justitsministerens beslutning skete på baggrund af en indstilling fra Rigsadvokaten.
Højesteret opløste LTF ved dom den 1. september 2021. Højesteret lagde efter landsrettens bevisresultat til grund, at der som almindeligt led i LTF's virksomhed var begået omfattende og alvorlig kriminalitet. Dette udgjorde ifølge Højesteret et ulovligt formål i henhold til grundlovens § 78, stk. 1 (foreningsfrihed). LTF er den første danske formaliserede kriminelle gruppe til at blive opløst ved dom.